Salutem in Domino perpetuam et quantum reuerencie est et honoris. Erwerdighen, leuen, besundergen vrunde. Ik bydde iuwe erbarcheyt, dat gy wol willen doen vmme mynes vordenst willen vnde siit my behulpelich, dat my mochte myn ghelt werden, dat my schuldich blef Henrich Seuensterne, also viij marc Rigisk vnde xiiij ore Reuelsk, de ik em mede dede, dat he my solde bringhen j last roggen. Jtem bydde ik besunder her Johan Stoltevot, dat he iw dat werf berichte, wente et em wol witlik is. Doet hiir, leuen heren vnde vrunde, by also myn trost to iw steyt, welt dat vordenen wil thegen iv myt allem ghude. Syt gode beuolen to ewyghen tyden. Gescreven des fridages na sunte Matheus daghe. By my Jones Roed borgher to Abo. Adress: Den ersamen, vorzictighen mannen heren borgermestern vnde ratmannen to Reual littera detur hec humiliter.